ไฟแนนเชียลไดเจสต์
แฮลเชี่ยนฯ มั่นใจธุรกิจ Cutting Tools โต
20 ส.ค. 2554

แฮลเชี่ยนฯ มั่นใจธุรกิจ Cutting Tools โต
นายพีท ริมชลา กรรมการผู้จัดการ บริษัท แฮลเชี่ยน เทคโนโลยี่ (HTECH) เปิดเผยว่า บริษัทสามารถขยายตลาดและจำหน่ายเครื่องมือตัดเฉือนโลหะ (Cutting Tools) ได้เพิ่มมากขึ้น เนื่องจากผลิตภัณฑ์ที่ผลิตโดย HTECH มีคุณภาพได้รับการยอมรับในระดับสากล แต่มีราคาที่ต่ำกว่าการนำเข้าจากต่างประเทศ ช่วยให้ลูกค้าลดต้นทุนได้มาก นอกจากนี้การเติบโตอย่างชัดเจนของตลาดผลิตชิ้นส่วนในอุตสาหกรรมยานยนต์และอุตสาหกรรมเครื่องจักรกล คาดว่าประเทศไทยจะมีความต้องการใช้เครื่องมือที่ทำจากเพชรสังเคราะห์ (Polycrystalline Diamond : PCD) อีกมาก ผลิตภัณฑ์ดังกล่าวนำเข้าจากต่างประเทศ 40% ซึ่งมีราคาสูง และใช้ระยะเวลาค่อนข้างนานในการสั่งซื้อและรับสินค้า 
นายพีท กล่าวถึงแผนงานของ HTECH ที่เหลือในปีนี้ มีนโยบายขยายฐานลูกค้าเพื่อรองรับอุตสาหกรรมอื่นๆ เช่น อุตสาหกรรมผลิตชิ้นส่วนยานยนต์ เครื่องจักรกล ชิ้นส่วนอุปกรณ์การแพทย์ และอุตสาหกรรมผลิตชิ้นส่วนโลหะอื่น
ตั้งเป้าปีนี้มีรายได้ระดับ 450 ล้านบาท เพิ่มขึ้น 20% จากปีก่อนที่ทำได้ 369 ล้านบาท เนื่องจากมีแผนเพิ่มสัดส่วนลูกค้าจากต่างประเทศ โดยการขยายตลาดในสหรัฐอเมริกา ซึ่งเป็นตลาดที่มีอัตราการเติบโตที่น่าสนใจ ทั้งส่วนของชิ้นส่วนเครื่องบินและรถยนต์ และชิ้นส่วนเครื่องจักรกลหนัก ขณะเดียวกันได้ดำเนินการต่อยอดธุรกิจด้วยการมองหาตลาดใหม่ๆ เพิ่มมากขึ้น 
ทางด้านโรงงานใหม่ที่ฟิลิปปินส์ ที่เริ่มดำเนินงานตั้งแต่ต้นปีที่ผ่านมา รองรับตลาดต่างประเทศที่ขยายตัวต่อเนื่อง และผลักดันให้ธุรกิจเติบโตอย่างมีนัยสำคัญ